Ettepanek: NÕUKOGU RAKENDUSOTSUS, mille kohaselt lubatakse Rumeenia Vabariigil jätkuvalt kohaldada erimeedet, millega tehakse erand ühist käibemaksusüsteemi käsitleva direktiivi 2006/112/EÜ artiklist 193 /* COM/2013/0585 final - 2013/0284 (NLE) */





SELETUSKIRI 1. ETTEPANEKU TAUST Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi (edaspidi „käibemaksudirektiiv”)) artikli 395 lõikele 1 võib nõukogu komisjoni ettepaneku põhjal ühehäälselt lubada liikmesriigil kohaldada erimeetmeid, millega tehakse erand kõnealuse direktiivi sätetest selleks, et lihtsustada käibemaksu kogumise menetlust või ära hoida teatavat maksudest kõrvalehoidumist või maksustamise vältimist. Kirjas, mille komisjon registreeris 13. märtsil 2013, taotles Rumeenia käibemaksudirektiivi artiklist 193 tehtud erandi pikendamist, et kohaldada puidu ja puittoodete pöördmaksustamist. Käibemaksudirektiivi artikli 395 lõike 2 kohaselt teatas komisjon Rumeenia taotlusest teistele liikmesriikidele 17. juuni 2013. aasta kirjaga. Komisjon teatas 18. juuni 2013. aasta kirjaga Rumeeniale, et tal on taotluse hindamiseks kogu vajalik teave. Üldine taust Käibemaksudirektiivi artiklis 193 on sätestatud, et tavaliselt tasub käibemaksu kaupu tarniv või teenuseid osutav maksukohustuslane. Rumeenia valitsus taotles 2009. aastal käibemaksudirektiivi artikli 395 kohast erandit, et kohaldada pöördmaksustamist, mille puhul alljärgnevatel juhtudel vastutab käibemaksu tasumise eest maksukohustuslane, kellele kaupu tarnitakse ja teenuseid osutatakse: - sellise maksukohustuslase tarnitavad kaubad ja osutatavad teenused, kelle suhtes kohaldatakse maksejõuetusmenetlust (v.a jaemüüjad); - maksukohustuslase tarnitavad puittooted, eelkõige kasvav mets, ümarpuit või lõigatud puit, küttepuit, puittooted, samuti nelinurkse ristlõikega või lõhestatud puit ning töötlemata puit, töödeldud või pooltöödeldud puit. Nõukogu kiitis taotluse heaks ja Rumeenial lubati kohaldada eespool nimetatud toodete pöördmaksustamist kuni 31. detsembrini 2013. Rumeenia on nüüd seoses puittoodete tarnete pöördmaksustamisega taotlenud erandi kehtivusaja pikendamist. Rumeenia ei ole aga taotlenud erandi pikendamist seoses maksejõuetute ettevõtjatega. Rumeenia metsandussektoris tegutseb arvukalt väikeseid edasimüüjaid ja vahendajaid, keda on maksuasutustel väga keeruline kontrollida. Tarnitakse tavaliselt suurematele arenenud ettevõtjatele, keda on seega lihtsam kontrollida. Seda liiki sektor on seega väga sarnane käibemaksudirektiivi artiklis 199 käsitletutele, mille puhul pöördmaksustamine on osutunud tõhusaks vahendiks, mis ei ole kaasa toonud pettusi jaemüügisektoris ega teistes liikmesriikides või sektorites. Rumeenia valitsuse poolt esitatud teabe põhjal näib erandi pikendamine põhjendatud. Pikendamine peaks olema ajaliselt piiratud, et oleks võimalik hinnata, kas tingimused, millel erand põhineb, ikka veel kehtivad. Seepärast tehakse ettepanek, et luba antakse kuni 31. detsembrini 2016 ning et Rumeenia valitsus esitab aruande, mis sisaldab ülevaadet meetme tõhususest ning hinnangut pettuseohule puidusektoris, kui pärast nimetatud lõpptähtaja möödumist kavatsetakse esitada uus pikendustaotlus. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Konsulteerimine huvitatud isikutega Ei kohaldata. Ekspertarvamuste kogumine ja kasutamine Välisekspertide arvamusi ei olnud vaja kasutada. Mõju hindamine Ettepaneku eesmärk on jätkata meedet, mille eesmärk on võidelda võimaliku käibemaksust kõrvalehoidumisega ja maksustamise vältimisega ning seega võib tal olla positiivne majanduslik mõju. Erandil on konkreetne ja kitsas kohaldamisala ning seega on tal vaid piiratud mõju. 3. ETTEPANEKU ÕIGUSLIK KÜLG Kavandatud meetmete kokkuvõte Luba Rumeeniale jätkata direktiivist 2006/112/EÜ erandmeetme kohaldamist seoses pöördmaksustamise korra kohaldamisega puittoodete tarnete suhtes. Õiguslik alus 28. novembri 2006. aasta käibemaksudirektiivi 2006/112/EÜ (mis käsitleb ühist käibemaksusüsteemi) artikkel 395. Subsidiaarsuse põhimõte Ettepanek tehakse liidu ainupädevusse kuuluvas valdkonnas. Subsidiaarsuse põhimõtet seetõttu ei kohaldata. Proportsionaalsuse põhimõte Ettepanek on proportsionaalsuse põhimõttega kooskõlas järgmis(t)el põhjus(t)el. Käesolev otsus käsitleb ühele liikmesriigile tema enda taotlusel antud luba ja sellega ei kaasne mingeid kohustusi. Erimeede on erandi piiratud reguleerimisala arvestades kooskõlas taotletava eesmärgiga. Õigusakti valik Kavandatav vahend: muu. Muud õigusaktid ei oleks asjakohased järgmis(t)el põhjus(t)el. 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal ühehäälselt antud nõukogu loa alusel. Nõukogu otsus on ainus sobiv õigusakt, sest selle saab adresseerida üksikule liikmesriigile. 4. MÕJU EELARVELE Ettepanek ei mõjuta liidu eelarvet. 5. TÄIENDAV TEAVE Ettepanek sisaldab aegumisklauslit. 2013/0284 (NLE) Ettepanek: NÕUKOGU RAKENDUSOTSUS, mille kohaselt lubatakse Rumeenia Vabariigil jätkuvalt kohaldada erimeedet, millega tehakse erand ühist käibemaksusüsteemi käsitleva direktiivi 2006/112/EÜ artiklist 193 EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, eriti selle artikli 395 lõiget 1, võttes arvesse Euroopa Komisjoni ettepanekut ning arvestades järgmist: (1) Kirjas, mille komisjon registreeris 13. märtsil 2013, taotles Rumeenia luba pikendada erimeedet, millega tehakse erand direktiivi 2006/112/EÜ artiklist 193 seoses puittoodete tarnetega. (2) Kooskõlas direktiivi 2006/112/EÜ artikli 395 lõike 2 teise lõiguga teavitas komisjon 17. juuni 2013. aasta kirjaga teisi liikmesriike Rumeenia taotlusest. Komisjon teatas 18. juuni 2013. aasta kirjas Rumeeniale, et tal on olemas taotluse hindamiseks kogu vajalik teave. (3) Direktiivi 2006/112/EÜ artikli 193 kohaselt on tavaliselt maksuhalduri ees käibemaksu tasuma kohustatud kaubatarneid tegev või teenuseid osutav maksukohustuslane. (4) Nõukogu 27. septembri 2010. aasta otsusega 2010/583/EL lubati Rumeenial kohaldada direktiivi 2006/112/EÜ artikli 395 kohast erimeedet, et määrata puittoodete tarnete puhul käibemaksu tasumise eest vastutavaks isikuks kauba saaja. (5) Enne eelmist luba kohaldada puidutarnete pöördmaksustamist oli Rumeenial puiduturul probleeme, mis olid tingitud turu iseloomust ning sellele kaasatud ettevõtjatest. Valdkonnas tegutseb palju väikeettevõtjaid, keda Rumeenia ametiasutustel on raske kontrollida. Kauba saaja käibemaksu tasumise eest vastutavaks isikuks määramine on Rumeenia ametiasutuste väitel aidanud selles valdkonnas ära hoida maksudest kõrvalehoidumist ja maksustamise vältimist ning on endiselt õigustatud. (6) Meede on proportsionaalne seatud eesmärkidega, kuna seda ei kavandata kohaldada üldiselt, vaid üksnes selliste väga konkreetsete tegevuste puhul sektoris, mis tekitavad märgatavaid raskusi seoses maksudest kõrvalehoidumise või maksustamise vältimisega. (7) Meede ei tohiks komisjoni hinnangul kaasa tuua pettusi jaemüügisektoris ega teistes sektorites või liikmesriikides. (8) Luba tuleks anda üksnes piiratud ajaks, kuni 31. detsembrini 2016. (9) Kui Rumeenia taotleb kõnealuse tähtaja täiendavat pikendamist, esitatakse komisjonile hiljemalt 1. aprilliks 2016 aruanne koos tähtaja pikendamise taotlusega. Selle aja jooksul saadud kogemustele tuginedes on võimalik hinnata, kas erand on endiselt õigustatud. (10) Erandil ei ole kahjulikku mõju käibemaksust laekuvatele liidu omavahenditele, ON VASTU VÕTNUD KÄESOLEVA OTSUSE: Artikkel 1 Erandina direktiivi 2006/112/EÜ artiklist 193 antakse Rumeenia Vabariigile kuni 31. detsembrini 2016 luba määrata käibemaksu tasumise eest vastutavaks maksukohustuslane, kellele tarnitakse kaupu või osutatakse teenuseid, millele on osutatud käesoleva otsuse artiklis 2. Artikkel 2 Artiklis 1 nimetatud erandit kohaldatakse maksukohustuslasele tarnitavate puittoodete suhtes, mis hõlmavad kasvavat metsa, ümarpuitu või lõigatud puitu, küttepuitu, puittooteid, samuti nelinurkse ristlõikega või lõhestatud puitu ning töötlemata puitu, töödeldud või pooltöödeldud puitu. Artikkel 3 Mis tahes taotlus käesoleva otsusega ettenähtud meetme pikendamise kohta tuleb komisjonile esitada hiljemalt 1. aprilliks 2016 ning sellele tuleb lisada aruanne, mis sisaldab ülevaadet meetme tõhususest ning hinnangut pettuseohule puidusektoris. Artikkel 4 Käesolev otsus on adresseeritud Rumeenia Vabariigile. Brüssel, Nõukogu nimel eesistuja